Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Ruandan tilanne



Virallinen lehti nro C 062 , 27/02/1997 s. 0033 - 0034



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () Ruandan tilanne AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, A. palauttaa mieliin aikaisemmat päätöslauselmansa Ruandan tilanteesta, B. ottaa huomioon vakavat seuraukset kansanmurhasta, verilöylyistä ja ihmisyyttä vastaan tehdyistä rikoksista, joita jatkettiin huhtikuussa 1994 vastoin kansainvälisiä sopimuksia, C. ottaa huomioon, että Yhdistyneiden kansakuntien ihmisoikeuksien tarkkailuryhmän ja UNDP:n raporttien mukaan väkivaltaisuudet ovat viime kuukausina lisääntyneet Ruandassa, D. arvostaa kansallisen kokoomushallituksen kahden vuoden aikana aikaansaamaa kehitystä, E. on huolestunut tietyillä Ruandan alueilla edelleen vallitsevasta turvattomuudesta, joka osaltaan estää naapurimaissa oleskelevia Ruandan pakolaisia palaamasta vapaaehtoisesti koteihinsa, F. on huolestunut siitä, että monet pakolaiset oleskelevat edelleen suurten järvien alueella ja että eri raporttien mukaan jotkut heistä saavat sotilaskoulutusta ja laittomasti maahan tuotuja aseita Ruandan tilanteen horjuttamiseksi ja levottomuuksien kylvämiseksi sitä ympäröiviin maihin, G. valittaa sitä, että Ruandan entiset sotavoimat ja armeija pitävät edelleen valtaa pakolaisleireillä, H. on huolestunut siitä, että nämä sotavoimat ja armeija, jotka ovat vastuussa Ruandan kansanmurhan suunnittelusta ja toimeenpanosta, hyökkäilevät nyt maahan ja yrittävät hävittää todisteita heikentäen turvattomuutta ja moninkertaistaen ihmisoikeusloukkausten määrää, I. on huolestunut suurten järvien alueella hajallaan olevien Ruandan pakolaisten kohtalosta, jotka edelleenkin tarvitsevat paljon humanitaarista apua kansainväliseltä yhteisöltä ja erityisesti Euroopan unionilta, J. onnittelee Ruandan hallitusta sen harjoittamasta ehdottomasta paluumuuttopolitiikasta kaikkien pakolaisten hyväksi ja Burundista tulleiden pakolaisten onnistuneesta paluusta, K. on kauhistunut siitä, että kansanmurha, verilöylyt ja muu rikollinen toiminta jatkuu Kivun pohjois- ja eteläpuolisilla alueilla, L. on vakavasti huolestunut siitä, että ruandalaisia vankeja pidetään epäinhimillisissä oloissa riippumatta siitä, onko heidät asetettu syytteeseen; 1. Rohkaisee Ruandan hallitusta jatkamaan pakolaisten vapaaehtoista paluuta tukevaa politiikkaa ja aloitteita sekä pyytää alueen hallituksia ja kansainvälistä yhteisöä antamaan sille tukensa näissä pyrkimyksissä; 2. Kehottaa Ruandan viranomaisia tehostamaan ponnistelujaan yleisen turvallisuuden lisäämiseksi Ruandassa rohkaisemalla ja helpottamalla pakolaisia palaamaan vapaaehtoisesti maahan; 3. Kehottaa kansainvälistä yhteisöä ja erityisesti Euroopan unionia antamaan humanitaarista apua Ruandan pakolaisille; 4. Suosittelee, että Euroopan unioni ja AKT-maat suhtautuisivat Ruandaan tästä lähtien siten, että se on jo päässyt humanitaarisen avunannon vaiheen ohi, ja lisäämään sen sijaan Ruandan jälleenrakentamiselle ja kehitykselle antamaansa tukea, joka edistäisi pakolaisten paluuta maahan; 5. Suosittelee, että Ruandan jälleenrakentamiselle ja kehitykselle annettavat voimavarat ohjataan tehokkuuden lisäämiseksi suoraan hallituksen instituutioille käyttämättä välittäjiä; 6. Pyytää Ruandan hallitusta toteuttamaan välittömästi kaikki viime aikoina hyväksytyt uudet lait kansanmurhan tai muiden ihmisyyttä vastaan tehtyjen rikosten ehkäisemiseksi; 7. Pyytää AKT-valtioita ja Euroopan unionin jäsenvaltioita toimimaan yhteistyössä Arushan kansainvälisen rikostuomioistuimen kanssa ja vahvistamaan kaikki tarvittavat toimenpiteet ja lainsäädännön, jotta se voisi hoitaa tehtäviään tehokkaasti; 8. Kehottaa Euroopan unionia ja erityisesti niitä AKT-valtioita, jotka sijaitsevat kyseisellä alueella, etsimään keinoja, joilla voitaisiin tehostaa Yhdistyneiden kansakuntien kansainvälisen tutkimuskomission toimintaa ja edesauttaa sen suositusten toimeenpanoa, jotta se voisi täyttää 1. päivänä syyskuuta 1995 annetussa päätöslauselmassa 1013 sille määrätyt tehtävät; 9. Pyytää kansainvälistä yhteisöä ja alueella olevien maiden hallituksia estämään kansanmurhasta ja verilöylyistä vastuussa olevien tahojen kaikki sotilaalliset järjestäytymisaikeet ja huolehtimaan siitä, että rikolliset pidetään erillään viattomista pakolaisista ja että viimeksi mainitut pystyvät aiempaa helpommin palaamaan maahansa täysin oman tahtonsa mukaisesti; 10. Pitää edelleen tärkeänä kutsua koolle OAU:n ja YK:n suojeluksessa järjestettävä alueellinen konferenssi rauhasta ja vakaista oloista suurten järvien alueella; 11. Kehottaa kansainvälistä yhteisöä ja erityisesti Euroopan unionia antamaan tarvittavaa taloudellista ja teknistä apua Ruandan oikeuslaitoksen uudelleen järjestämiseksi ja vangittuna olevan väestön olojen parantamiseksi; 12. Arvostaa erityisesti kansainvälisten järjestöjen ja kansalaisjärjestöjen tekemää työtä vanhemmistaan eksyneiden lasten auttamiseksi takaisin perheidensä pariin ja pyytää Euroopan unionia antamaan tukensa tälle pitkään kestävälle toiminnalle; 13. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle, YK:n ja OAU:n pääsihteereille, Arushan kansainvälisen rikostuomioistuimen presidentille sekä Ruandan, Burundin, Zairen, Ugandan, Tansanian ja Kenian hallituksille.